കാബൂള് സ്ഫോടനത്തിന് മറുപടിയായി അമേരിക്കയുടെ ഡ്രോണ് ആക്രമണം സ്ഫോടനത്തിന്റെ സൂത്രധാരനെ കൊലപ്പെടുത്തിയെന്ന് സ്ഥിരീകരിച്ച് അമേരിക്ക വാഷിങ്ടണ് : കാബൂള് ചാവേര് ആക്രമണത്തിന് പിന്നാലെ ഐഎസിനെ തിരിച്ചടിച്ച് അമേരിക്ക. ഇരട്ട ചാവേര് ആക്രമണത്തിന്റെ സൂത്രധാരനെ ഡ്രോണ് ആക്രമണത്തിലൂടെ കൊലപ്പെടുത്തിയതായി യുഎസ് സൈന്യം വ്യക്തമാക്കി. അഫ്ഗാനിസ്ഥാനില് ഐഎസ് ശക്തികേന്ദ്രങ്ങളിള് വെള്ളിയാഴ്ച ഡ്രോണ് ആക്രമണം നടത്തിയതായി പെന്റഗണ് സ്ഥിരീകരിച്ചു. നന്ഗര്ഹാര് പ്രവിശ്യയിലാണ് വ്യോമാക്രമണം നടന്നത്. 169 അഫ്ഗാനികളെയും 13 അമേരിക്കന് സൈനികരെയും കൊലപ്പെടുത്തിയ ചാവേര് ആക്രമണം നടന്ന് 48 മണിക്കൂറുകള്ക്കുള്ളിലാണ് സൂത്രധാരനെ ഡ്രോണ് ആക്രമണത്തിലൂടെ വധിച്ചത്. കാബൂളില് ഇരട്ട സ്ഫോടനം നടന്നതിന് പിന്നാലെ തിരിച്ചടിക്കുമെന്ന് ബൈഡന് പറഞ്ഞിരുന്നു. ഞങ്ങള് ഇത് മറക്കില്ല, പൊറുക്കില്ല. നിങ്ങളെ പിന്തുടര്ന്ന് വേട്ടയാടും, ഇതിന് കണക്ക് ചോദിക്കും എന്ന് ബൈഡന് പ്രസ്താവിച്ചിരുന്നു. ചാവേര് ആക്രമണത്തിന്റെ ഉത്തരവാദിത്തം ഇസ്ലാമിക് സ്റ്റേറ്റ് ഏറ്റെടുത്തിരുന്നു. അഫ്ഗാനിസ്ഥാനിലെ നന്ഗര്ഹാര് പ്രവിശ്യയിലെ ഐഎസ് ശക്തി കേന്ദ്രങ്ങളില് നടത്തിയ ഡ്രോണ് ആക്രമണത്തിലാണ് കാബൂള് സ്ഫോടനത്തിന്റെ മുഖ്യ ആസൂത്രകനെ വധിക്കാനായത്.